b'\n_START_ARTICLE_\nPodencoer\n_START_SECTION_\nGruppedynamikk\n_START_PARAGRAPH_\nGruppen med podencoer utmerker seg gjennom sv\xc3\xa6rt lik anatomi, selv om de varierer endel i st\xc3\xb8rrelse. Slektskapet til mynder og pariahhunder er trolig sv\xc3\xa6rt n\xc3\xa6rt. Mange steder i verden blir de ogs\xc3\xa5 regnet som mynder, eller en gren av myndene, for eksempel i Storbritannia og USA. N\xc3\xa5 viser ny forskning at dette ogs\xc3\xa5 er tilfellet, men det gjelder ikke alle mynder. Podencoene har slank, str\xc3\xb8mlinjeformet kropp, med et forholdsvis dypt og smalt bryst og godt opptrukket buklinje. Hodene er tiln\xc3\xa6rmet pyramideformet og skallen langstrakt og relativt flat. Alle rasene har (i motsetning til tradisjonelle mynder) triangul\xc3\xa6re st\xc3\xa5ende \xc3\xb8rer, som i st\xc3\xb8rrelse varierer fra mellomstore til store. I likhet med myndene b\xc3\xa6rer ogs\xc3\xa5 podencoene halen hengende som en sabel n\xc3\xa5r de ikke l\xc3\xb8per, jakter eller er opphisset._NEWLINE_Parker et al. (2017) sl\xc3\xa5r fast, at verdens cirka 400 hunderaser kan deles inn i 23 klader. Om man regner med basenji, som utgj\xc3\xb8r en selvstendig klade n\xc3\xa6r ulven (Canis lupus), s\xc3\xa5 fordeler de myndelignende hundene seg i tre h\xc3\xb8yst forskjellige klader. De eldste myndene (de s\xc3\xa5kalte urmyndene), som saluki, afghansk mynde, azawakh, levriero meridionale og sloughi, danner en egen klade sammen med podencoer, som etnahund, faraohund og podenco ibicenco med flere, men hurtige molossere, som anatolsk gjeterhund, mastino abruzzese, ungarsk kuvasz, komondor og pyreneerhund, inng\xc3\xa5r ogs\xc3\xa5 i denne kladen. De moderne myndene, som italiensk mynde, borzoi, irsk ulvehund, skotsk hjortehund, whippet og greyhound, danner en helt annen klade, sammen med typiske gjeterhunder, som old english sheepdog, australian cattledog, bearded collie, kelpie, border collie, welsh corgi pembroke og welsh corgi cardigan, australian shepherd, collie og shetland sheepdog. Alle tre kladene st\xc3\xa5r langt fra hverandre.  Blant de s\xc3\xa5kalte myndene, s\xc3\xa5 kan genflyt p\xc3\xa5 tvers av de tre kladene bare p\xc3\xa5vises mellom basenji og azawakh og mellom faraohund og whippet.\n_START_SECTION_\nOpphav og avstamming\n_START_PARAGRAPH_\nKynologer og forskere har en teori om at stamfedrene kom til str\xc3\xb8kene rundt Middelhavet med sj\xc3\xb8farende handelsreisende, for mer enn 2 000 \xc3\xa5r siden. Kanskje var det f\xc3\xb8nikerne som bragte de med seg p\xc3\xa5 sine ferder vestover. Teorien har imidlertid aldri latt seg stadfeste. _NEWLINE_Typen er imidlertid sv\xc3\xa6rt gammel, kanskje n\xc3\xa6rmere 5 000\xe2\x80\x936 000 \xc3\xa5r eller mer. Det er i s\xc3\xa5 m\xc3\xa5te funnet en rekke grottetegninger av lignende hunder, b\xc3\xa5de i Egypt og i Midt\xc3\xb8sten. Urhunden tesem st\xc3\xa5r sentralt, uten at noen har kunnet bevise et slektskap til denne. \xc3\x85 ta den til inntekt for podencoer blir derfor feil. Mang kynologene ser imidlertid p\xc3\xa5 urhunden som selve opphavet til b\xc3\xa5de podencoene og myndene._NEWLINE_Trolig har slike hunder en gang i tiden v\xc3\xa6rt forholdsvis likt spredd i str\xc3\xb8kene rundt Middelhavet, men i dag er de mest vanlig p\xc3\xa5 \xc3\xb8yene og i kyststr\xc3\xb8kene nordvest i dette havomr\xc3\xa5det. Dette kan ha sammenheng med arabernes inntog i Nord-Afrika, siden de for det meste var muslimer som av religi\xc3\xb8se \xc3\xa5rsaker ikke aksepterte alle typer hunder. Det kan ha f\xc3\xb8rt til at typen ble fortrengt.\n_START_SECTION_\nEgenskaper\n_START_PARAGRAPH_\nPodencoene har myndenes smekre kropp og hurtighet og pariahhundens utholdenhet og evne til \xc3\xa5 jakte med b\xc3\xa5de syn, lukt og h\xc3\xb8rsel like aktivt. Gruppen som s\xc3\xa5dan er utpregede jakthunder som gjennom \xc3\xa5rhundrer v\xc3\xa6rt benyttet til sm\xc3\xa5viltjakt, og da spesielt til jakt p\xc3\xa5 kanin og hare. Disse hundene kan imidlertid ogs\xc3\xa5 med fordel brukes til jakt p\xc3\xa5 annet vilt, herunder ogs\xc3\xa5 fugl og storvilt. Mange av rasene vil kunne utgj\xc3\xb8re en ypperlig ledhund, siden de normalt er meget stillferdige utenfor sitt naturlige domene. De har ypperlig luktesans og meget gode egenskaper som sporhund._NEWLINE_Podecoene har ogs\xc3\xa5 en rekke andre flotte egenskaper, blant annet som brukshund og innen en rekke former for hundesport. De er sv\xc3\xa6rt spenstige og meget hurtige. Rasene har ogs\xc3\xa5 naturlige egenskaper som vakthunder, i det de fleste er reserverte og skeptiske til fremmede. De regnes imidlertid som ypperlige familiehunder.'